Resolució 153/2018, de 20 de juny
Administración: Departament d'Ensenyament
Dades diverses sobre escoles bressol a cada municipi
No té fonament la pretensió de la persona reclamant de què s'hauria produït silenci administratiu en la resolució de la sol·licitud d'informació de la que deriva aquesta Reclamació; tot i que no va accedir a la notificació de la resolució expressa emesa pel Departament d'Ensenyament dins del termini d'un mes establert per l'article 33 LTAIPBG, el cert és que aquesta notificació ja havia estat posada a la seva disposició dins del termini indicat, requisit suficient per complir amb l'exigència legal de resoldre i notificar dins del termini donat per l'ordenament jurídic; en aquest cas és procedent la notificació electrònica, per haver estat acceptada expressament per la persona reclamant i, a més a més, utilitzada amb ocasió de dues notificacions anteriors amb ella mateixa, totes dues en el marc del procediment de sol·licitud d'informació pública del que deriva aquesta Reclamació.
Pel que ha pogut comprovar la GAIP, la informació sol·licitada, en el seu vessant de quantitat total de subvenció per a guarderia, és fàcilment accessible a través dels números de Diari oficial facilitats
Reclamació contra estimació parcial.
Remissió a informació publicada.
Número d'expedient de la Reclamació: 151/2018
Sentit de la Resolució: Desestimació
"A més, sol·licito també la quantitat, quantitat total o quantitat per plaça de l'escola bressol, que la Generalitat va destinar en subvencions a cadascuna de les escoles bressol de tota Catalunya en els cursos 2009-2010, 2010-2011, 2011-2012, 2012-2013, 2013-2014, 2014-2015, 2015-2016, 2016-2017 i 2017-2018".
La sol·licitud invoca l'LTAIPBG i la Llei estatal 19/2013, de 9 de desembre, de transparència, accés a la informació pública i bon govern, de les que en reprodueix alguns preceptes.
Argumenta que tot i que les escoles bressol poden dependre dels ajuntaments, la Generalitat disposa de la informació sol·licitada que les afecta i, per tant, estaria obligada a donar-hi accés.
Demana que la informació demanada sigui facilitada en format accessible o, en el seu defecte, en el format amb el que la tingui l'Administració, anonimitzant prèviament les dades personals.
Explica que a la sol·licitud anterior se li hauria acumulat pel Departament una segona sol·licitud similar formulada per la mateixa persona a la Diputació de Tarragona, i que aquesta institució hauria derivat el 12 de març de 2018 als Serveis Territorials d'Ensenyament a Tarragona.
Aquestes acumulació i derivació varen ser notificades a la persona reclamant el 13 de març de 2018.
Explica que el Departament d'Ensenyament de la Generalitat de Catalunya és titular de 43 escoles bressol i que aquest mateix Departament també participa, mitjançant el Consorci d'Educació de Barcelona, en la gestió de les escoles bressol públiques existents a la ciutat de Barcelona.
En relació amb la resta d'escoles bressol públiques existents a Catalunya, són titularitat dels respectius ajuntaments i el Departament no té accés a la informació demanada que les afecta, tal com va argumentar a l'informe aportat a la Reclamació 34/2018.
Pel que fa a les subvencions de la Generalitat a les escoles bressol municipals, en el curs 2011-2012 s'hauria aprovat un Acord de Govern que autoritzava al Departament d'Ensenyament a atorgar-les subvencions per als cursos 2010-2011 i 2011-2012.
A partir del curs 2012-2013 les subvencions a les escoles bressol municipal les atorgarien les diputacions provincials.
Sobre la base de les anteriors consideracions, el Departament d'Ensenyament va resoldre el següent:
L'antecedent 6 posa de manifest que no té fonament la pretensió de la persona reclamant de què s'hagués produït silenci administratiu (amb efectes estimatoris) en la resolució de la sol·licitud d'informació de la que deriva aquesta Reclamació.
Tot i que no va accedir a la notificació de la resolució expressa emesa pel Departament d'Ensenyament dins del termini d'un mes establert per l'article 33 LTAIPBG, el cert és que aquesta notificació ja havia estat posada a la seva disposició dins del termini indicat, requisit suficient per complir amb l'exigència legal de resoldre i notificar dins del termini donat per l'ordenament jurídic.
Així mateix, el Departament d'Ensenyament justifica que en aquest cas és procedent la notificació electrònica, per haver estat acceptada expressament per la persona reclamant i, a més a més, utilitzada amb ocasió de dues notificacions anteriors amb ella mateixa, totes dues en el marc del procediment de sol·licitud d'informació pública del que deriva aquesta Reclamació.
Per tant, cal descartar que s'hagi produït silenci administratiu en la resolució de la sol·licitud d'informació pública de la que deriva aquesta Reclamació.
La primera part de la sol·licitud d'informació indicada a l'antecedent 2 reitera substancialment la mateixa informació demanada per la sol·licitud d'informació presentada per la mateixa persona reclamant que va donar lloc a la Reclamació 34/2018, resolta per la GAIP mitjançant la Resolució 62/2018 (les diferències entre ambdues sol·licituds són que la segona amplia en tres cursos més en el passat l'àmbit temporal de la informació sol·licitada i argumenta amb més detall la seva fonamentació).
En conseqüència, és procedent la remissió feta per l'antecedent 3 a la Reclamació 34/2018 per fonamentar la resolució de la Directora de serveis sobre la sol·licitud d'informació de la que deriva aquesta Reclamació.
Així mateix, atesa la identitat entre ambdues sol·licituds d'informació indicada al paràgraf anterior, escau reproduir la fonamentació jurídica de la GAIP feta a la Resolució 62/2018, ja que és plenament aplicable a la informació sol·licitada pel primer paràgraf de l'antecedent 2 de l'actual Reclamació:
"La sol·licitud d'informació de la que deriva aquesta Reclamació té dues parts: per una banda, la relació d'escoles bressol existents a cada municipi de Catalunya i, per l'altra, les places que han ofert cada una d'elles durant els cursos escolars des de 2012 fins a 2017.
La primera part de la sol·licitud és estimada formalment i la informació demanada seria facilitada amb la remissió feta per la resposta del Departament a les dues pàgines web que ofereixen la informació sobre tots els centres autoritzats que imparteixen aquesta educació a cada municipi de Catalunya (antecedent 3.a).
És a dir: el Departament no lliura materialment la relació d'escoles bressol de cada municipi demanada, sinó que remet la seva obtenció a dues adreces web gestionades pel mateix Departament.
L'article 36.2 LTAIPBG estableix que l'Administració pot subministrar la informació sol·licitada en un format diferent del demanat en el cas que, entre altres, "la informació ja ha estat difosa o publicada provisionalment en un altre format i s'hi pot accedir fàcilment", cas en el qual s'ha de facilitar la font d'informació, que és el que hauria fet el Departament d'Ensenyament.
Després d'una comprovació a les pàgines web facilitades per aquest Departament, es pot constatar que, efectivament, permeten accedir fàcilment a la relació de centres que imparteixen cada un dels cicles d'educació infantil, agrupats municipi per municipi, en format excel i en una llista ordenada segons els criteris que determini la persona que fa la cerca.
Es pot concloure, per tant, que la informació relativa a aquesta part de la sol·licitud ja va estar facilitada a la persona reclamant per la resolució de la Directora de serveis del Departament d'Ensenyament indicada a l'antecedent 3.
Els antecedents posen de manifest que el Departament només ha facilitat a la persona reclamant una part de la informació sol·licitada sobre les places ofertes per cada centre, és a dir: només ha donat la relativa a les 43 llars d'infants titularitat de la Generalitat de Catalunya i la de les escoles bressol municipals de l'Ajuntament de Barcelona.
Sens dubte, es tracta d'una part molt petita del total d'informació sol·licitada.
Nogensmenys, l'informe emès pel Departament d'Ensenyament en el marc d'aquesta Reclamació justifica raonadament els motius pels quals no disposa de la resta d'informació sol·licitada sobre l'oferta de places i que la seva elaboració li comportaria una tasca complexa.
Concretament, el Departament no disposaria d'aquesta informació perquè els centres, que són de titularitat diversa (municipal, privada) no tenen cap obligació legal de lliurar-li-la i cada un d'ells té capacitat per determinar-la en els termes que consideri pertinents cada curs.
En aquestes circumstàncies, elaborar la informació relativa a l'oferta de places de cada centre, per a cada un dels cursos indicats, seria sens dubte una tasca complexa per als recursos del Departament d'Ensenyament, que s'hauria d'adreçar a demanar-la a cada una de les escoles bressol existents.
Aquesta mateixa tasca complexa concorre a la gestió de les derivacions demanades per la persona reclamant, ja que si per a ella resulta impossible fer més de 500 sol·licituds d'informació, sens dubte seria una tasca molt complexa per al Departament fer més de 500 derivacions de la seva sol·licitud.
Per tant, les consideracions fetes en el sentit de què concorre en aquest cas la causa d'inadmissibilitat de les sol·licituds d'informació prevista per l'article 29.1.b LTAIPBG (si per obtenir la informació demanada cal una tasca complexa d'elaboració) són prou consistents per acreditar-la.
És més: no únicament és versemblant la concurrència d'aquesta causa d'inadmissibilitat, sinó que també cal entendre que bona part de la informació sol·licitada no és pública, ja que com a mínim la relativa a l'oferta de les escoles bressol privades no té aquesta consideració.
Aquesta consideració afegiria factors addicionals de complexitat als indicats als dos paràgrafs anteriors.
En conseqüència, es pot concloure que el Departament d'Ensenyament va lliurar a la persona reclamant la informació relativa a l'oferta de places de les escoles bressol que estava en el seu poder i ha justificat raonadament els motius pels quals no pot disposar de la de la resta d'escoles bressol.
A la vista de les anteriors consideracions, cal concloure que la Resolució de la Directora de serveis del Departament d'Ensenyament de 14 de febrer de 2018 (antecedent 3) és ajustada a dret i, per tant, procedeix desestimar aquesta Reclamació".
En base als mateixos motius i consideracions que s'acaben de reproduir procedeix desestimar la part de la Reclamació relativa a les escoles bressol existents a cada municipi de Catalunya i al nombre de places que ofereixen totes i cada una d'elles, ja que la resolució de la Directora de Serveis del Departament d'Ensenyament de 20 de març de 2018 (antecedent 3), en relació amb aquesta qüestió, és ajustada a l'ordenament jurídic.
La segona part de la sol·licitud d'informació de la que deriva aquesta Reclamació demana les subvencions atorgades per la Generalitat a cada escola bressol de Catalunya, indicant bé la quantitat total per escola o la quantitat per plaça, i des de 2009 fins a l'actualitat.
Pel que ha pogut comprovar la GAIP, la informació sol·licitada, en el seu vessant de quantitat total de subvenció per a guarderia, és fàcilment accessible a través dels números de Diari oficial facilitats (als que es pot accedir directament amb aquesta dada a través de qualsevol cercador, i el sumari dels quals indica la disposició o les disposicions del Departament d'Ensenyament sobre les subvencions sol·licitades i el vincle directe amb el seu contingut).
Les úniques dades demanades que no s'ofereixen són relatives a exercicis en els que o bé la Generalitat no ha atorgat subvencions a escoles bressol municipals, o bé encara no s'hauria resolt la convocatòria corresponent, tal com indica la resolució citada de la Directora de serveis.
Per tant, també aquesta part de la resolució reclamada és ajustada a dret, cosa que comporta que sigui procedent desestimar la Reclamació en relació amb ella.
Sobre la base dels antecedents i fonaments jurídics exposats, el Ple de la GAIP, en la sessió de 8 de juny de 2018, resol per unanimitat: